สังคมข่าวหุ้นเกียรติก้อง ว่องไวยากร
*ตลาดหุ้นไทยร่วงลงต่อ
12 ต.ค. 2559

*ตลาดหุ้นไทยร่วงลงต่อ
*หุ้นไทยยังไปต่อไม่ไหว แม้จะมีเด้งขึ้นมาบ้างช่วงเช้าวานนี้หลังโดนแบล็คมันเดย์  แต่นักลงทุนก็กล้าๆ กลัวๆ ทั้งปัจจัยภายในและปัจจัยภายนอกล่าสุดเพิ่มข่าวคาร์บอมบ์เข้ามาอีกไม่รู้ว่าเป็นการเตือนหรือขู่นักลงทุนกันแน่ทำเอาเสียบรรยากาศการลงทุนไปหมด ในขณะที่อภิศักดิ์ รมว.คลัง และสมคิดจาตุศรีพิทักษ์ รองนายกฯ พยายามจะเรียกความเชื่อมั่นให้กลับคืนมา
*วานนี้กองทุนยังคงขายสุทธิอีก 3 พันกว่าล้านบาท  ต่างชาติผสมโรงด้วยรวมทั้งโบรกฯ มีแต่พลังแมงเม่าที่ซื้อสุทธิอยู่เพียงกลุ่มเดียว  บรรยากาศการลงทุนไม่ค่อยดี หลังสัญญาณเทคให้ขายหลุดเส้นค่าเฉลี่ย 200 วันบริเวณ 1,446  จุด ขณะที่เดือนต.ค.เป็นเดือนที่นักลงทุนต่างชาติจะปรับพอร์ตก่อนที่จะถึงสิ้นปี แนวรับต่อไป 1,430 จุด
* กลุ่มพลังงาน นำโดยตระกูลปตท. ปตท.สผ.ช่วยพยุงตลาดฯ ไม่ให้ลงลึก รวมทั้งกลุ่มโรงกลั่น ไออาร์พีซี  และไทยออยล์ที่ยังพอไปไหวหลังจากแนวโน้มการประชุมโอเปกคราวนี้จะได้ข้อสรุปเรื่องลดกำลังการผลิตน้ำมันดิบ
*กลุ่มแบงก์แม้มีข่าวดีแต่ก็เอาไม่อยู่ ผลประกอบการทยอยออกมาเรื่อยๆแต่สู้แรงขายของกองทุนไม่ไหว แผนซื้อหุ้นคืนก็ไม่มีเพราะตอนนี้ตระกูลล่ำซำ และโสภณพนิช ไม่ใช่ผู้ถือหุ้นใหญ่อีกแล้ว  กลายเป็นหุ้นเบี้ยหัวแตกเลยขาดขาใหญ่ดูแล อย่างไรก็ตาม ตัวเด็ดอย่าง SCB KBANK BBL เก็บไว้บ้างไม่ผิดหวัง*****กลุ่มสายการบิน ถูกทุบด้วยข่าวคาร์บอมบ์ทั้ง THAI AAV AOT ร่วงหนัก จะไม่กังวลได้อย่างไร ทางการมาบอกเองผู้ก่อการร้ายเลยสบายไม่ต้องออกแรงประชาสัมพันธ์ จะทำจริงหรือไม่ทำจริงแต่เกิดความเสียหายเรียบร้อยไปแล้ว แบบนี้ผู้บริหารการบินไทย เฮียจรัมพรจะนั่งเฉยๆ ไม่ได้แล้ว เดี๋ยวผู้โดยสารจะหนีกระเจิงหมดนะจะบอกให้
*TRC ของเฮียสมัย ลี้สกุล เสียจังหวะนิดหน่อย ขึ้นอยู่ดีๆโดนแบล็คมันเดย์ทำเอาเสียทรงแต่ราคาที่ร่วงลงมาแบบนี้ก็เป็นจังหวะให้เข้าซื้อสะสมเพราะปีหน้าจะเป็นปีทองของทีอาร์ซี ทั้งประมูลรถไฟฟ้าสีเหลือง สีชมพูร่วมกับพันธมิตรจีน และโครงการเหมืองโปแตช ที่ร่วมกับกระทรวงการคลัง
*ราคา AJD ยังไม่ค่อยฟื้นเท่าไหร่ หลังจากหลุดแคชฯ มาขอเวลาตั้งตัวอีกระยะหนึ่ง ก่อนทะยานขึ้นเฮียอมรเองก็ไม่ค่อยว่างต้องไปต้อนรับแจ๊ค หม่า แห่งอาลีบาบากรุ๊ปหุ้นส่วนคนสำคัญ  ถือเป็นการจุดประกายให้กลุ่มเอสเอ็มอีของไทยโดยเฉพาะธุรกิจ E-Commerce ที่กำลังจะมีบทบาทในประเทศไทยมากขึ้นทุกที 
* สุวิทย์ ยอดจรัส ประธานกรรมการบริหาร บมจ.สหการประมูล หรือ AUCT ช่วงนี้ไม่ค่อยว่าง ลูกค้าติดต่อให้เอารถไปประมูลแบบต่อเนื่องแถมยังมีคอนโดมิเนียมอีกหลายร้อยยูนิต แบบนี้จะเอาเงินไปเก็บไว้ไหนราคาหุ้นก็ย่อลงมาให้เก็บก่อนจะไปต่อ
*เสี่ยช้าง ซื้อคืนหุ้น BLAND เพลิน ราคาร่วงลงมาพอสมควรแต่ก็ถือว่าเป็นหุ้นแข็งตัวหนึ่งที่ไม่ใช่ปรับลดลงมาครั้งละ 8-10% อย่างบางตัวตอนนี้ ใครที่ยังไม่มีหุ้น ก็ทยอยเก็บสะสมไว้บ้าง ตัวนี้ราคาถือว่าไม่แพงแล้ว ต่ำกว่าบุ๊คฯ มากๆ
*กรรมการผู้จัดการตลาดหลักทรัพย์แห่งประเทศไทย เกศรา มัญชุศรี แจกข่าวดี  9 เดือนแรกปีนี้บริษัทจดทะเบียนขยายกิจการกันคึกคัก เพิ่มทุนไปแล้ว 1.8 แสนล้านบาท ทำสถิติสูงสุดในรอบหลายปี แต่ก็ยอมรับว่าไอพีโอปีนี้ต่ำกว่าเป้า 1.9 แสนล้านบาทแน่นอนแล้ว หลังโอสถสภาและบสก.เลื่อนเข้าจดทะเบียนไปเป็นปีหน้าก็หวังว่าจะมาสร้างสีสันกันไม่มากก็น้อย